PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/39/2/1/097	Bratislava 18. novembra 2008	

Protimonopolný úrad Slovenskej republiky, odbor zneužívania dominantného postavenia v správnom konaní č. 0014/OZDP/2008 začatom dňa 18.02.2008  z vlastného podnetu voči mestu Bratislava vo veci možného porušenia § 39 zákona 
č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov

rozhodol

1.	tak, že mesto Bratislava schválením poplatku „Likvidácia kvetinových darov po 3 - 4 týždňoch po pohrebe, resp. podľa želania rodiny (v cene je zahrnutá fyzická likvidácia kvetinových darov z hrobu vrátane odvozu na skládku) PAUŠÁL“ v Cenníku prác a služieb poskytovaných na pohrebiskách s účinnosťou od 01.08.2006 iným spôsobom obmedzilo súťaž v oblasti cintorínskych služieb na území mesta Bratislavy a tým porušilo § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov,

2.	tak, že mesto Bratislava schválením poplatku „Likvidácia hrobového (urnového) pomníka (v cene sú zahrnuté všetky úkony spojené s likvidáciou pomníka vrátane odvozu na skládku tuhého odpadu) PAUŠÁL“ v Cenníku prác a služieb poskytovaných na pohrebiskách s účinnosťou od 01.08.2006, ktorým umožnilo prevádzkovateľovi cintorínov vyberať tento poplatok od nových oprávnených osôb na cintorínoch, na ktorých už nie sú voľné hrobové miesta bez pomníkov, iným spôsobom obmedzilo súťaž v oblasti cintorínskych služieb na území mesta Bratislavy a tým porušilo § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov,

3.	 tak, že mesto Bratislava schválením poplatku „Zapožičanie obradnej siene (domu smútku na cintoríne) k vykonaniu pietneho aktu poslednej rozlúčky za jeden obrad“, v Cenníku prác a služieb poskytovaných na pohrebiskách s účinnosťou od 01.08.2006, ktorý obsahuje povinnosť odobratia služby obradníka/organizátora, nosičov a zapožičania katafalku, zjavnou podporou zvýhodňujúcou určitého podnikateľa obmedzilo súťaž v oblasti poskytovania pohrebných služieb na území mesta Bratislavy, a tým porušilo § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov,

4.	na základe § 38 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za konanie uvedené v bode 1, 2 a 3 výroku ukladá mestu Bratislava peňažnú pokutu vo výške 150.000,- Sk, stopäťdesiattisíc korún, ktorú je povinné uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet 
č. 7000060793/8180 KS 1118 VS 200821097 vedený v Štátnej pokladnici.

Odôvodnenie:

(1)	Protimonopolný úrad Slovenskej republiky, odbor zneužívania dominantného postavenia (ďalej len „úrad“) obdržal dňa 02.10.2006 podanie od Mestskej časti Bratislava – Lamač, Heyrovského 2, 841 03 Bratislava 47 (zaevidované na úrade pod č. 3914/2006), ktoré smerovalo tak voči podnikateľovi Marianum – pohrebníctvo mesta Bratislavy, Svätoplukova 3, 824 91 Bratislava (ďalej len „Marianum“) ako aj voči Hlavnému mestu SR Bratislave, Primaciálne námestie 1, 814 99 Bratislava (ďalej len „mesto Bratislava“). Úrad vykonal podľa § 22 ods. 1 písm. a) zákona                    č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“ alebo „zákon o ochrane hospodárskej súťaže“) prešetrovanie, ktoré neskôr rozšíril aj o problematiku, ktorá nebola súčasťou obdržaného podnetu. 

(2)	Úrad vychádzajúc z informácií získaných počas šetrenia začal dňa 18.02.2008 z vlastného podnetu na základe § 25 ods. 1 zákona o ochrane hospodárskej súťaže v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „Správny poriadok“) správne konanie č. 0014/OZDP/2008 voči mestu Bratislava vo veci možného porušenia ustanovenia § 39 zákona. Úrad v tomto správnom konaní skúmal, či mesto Bratislava schválením Prevádzkového poriadku pohrebísk prevádzkovaných na území mesta Bratislavy (ďalej len „Prevádzkový poriadok“), ktorého súčasťou je aj Cenník prác a služieb pre cintorínske služby (ďalej len „Cenník služieb“), a to konkrétne položiek:

-	Likvidácia kvetinových darov po 3 - 4 týždňoch po pohrebe, resp. podľa želania rodiny (v cene je zahrnutá fyzická likvidácia kvetinových darov z hrobu vrátane odvozu na skládku) PAUŠÁL (ďalej len „Likvidácia kvetinových darov“),

-	Likvidácia hrobového (urnového) pomníka (v cene sú zahrnuté všetky úkony spojené s likvidáciou pomníka vrátane odvozu na skládku tuhého odpadu) PAUŠÁL (ďalej len „Likvidácia hrobového (urnového) pomníka“),
iným spôsobom obmedzuje súťaž v oblasti poskytovania cintorínskych služieb.

(3)	Na základe analýzy podkladov a informácií získaných v priebehu správneho konania č. 0014/OZDP/2008 v spojení s informáciami úradu známymi z jeho predchádzajúcej činnosti, úrad rozšíril predmet tohto správneho konania voči mestu Bratislava vo veci možného porušenia ustanovenia § 39 zákona, o to, či mesto Bratislava schválením Prevádzkového poriadku, ktorého súčasťou je aj Cenník služieb, a to konkrétne položky:

-	Zapožičanie obradnej siene (domu smútku na cintoríne) k vykonaniu pietneho aktu poslednej rozlúčky za 1 obrad podľa kategórie vybavenosti. V cene sú obsiahnuté všetky technicko–organizačné úkony – prenášanie zosnulého, organizovanie obradu a zapožičanie katafalku na dobu 1 hodiny (ďalej len „Zapožičanie obradnej siene“),
zjavnou podporou zvýhodňujúcou určitého podnikateľa alebo iným spôsobom obmedzuje súťaž v oblasti poskytovania pohrebných služieb.

(4)	Podľa § 33 zákona úrad vyzval listom č. 4582/PMÚ SR/2008 zo dňa 27.10.2008 účastníka konania pred vydaním rozhodnutia vo veci, aby sa ústne alebo písomne vyjadril k jeho podkladu a k spôsobu jeho zistenia, prípadne aby navrhol jeho doplnenie a podal mu informáciu o záveroch prešetrovania, ku ktorým na základe jemu dostupných informácií a podkladov dospel. Účastník konania odpovedal na túto výzvu listom doručeným na úrad dňa 11.11.2008 (evidovaným na úrade pod č. 4947/2008). 

(5)	V priebehu správneho konania úrad dospel k nasledujúcim záverom:

A.	Právna úprava

(6)	Ustanovenie § 2 ods. 1 písm. b) zákona stanovuje, že zákon o ochrane hospodárskej súťaže sa vzťahuje na orgány štátnej správy pri výkone štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy.

(7)	Zákon č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) v § 1 ods. 1 ustanovuje, že obec je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt. Obec je právnickou osobou, ktorá za podmienok ustanovených zákonom samostatne hospodári s vlastným majetkom a s vlastnými príjmami.

(8)	Obec samostatne rozhoduje a uskutočňuje všetky úkony súvisiace so správou obce a jej majetku, všetky záležitosti, ktoré ako jej samosprávnu pôsobnosť upravuje osobitný zákon, ak takéto úkony podľa zákona nevykonáva štát alebo iná právnická osoba alebo fyzická osoba. Podľa § 4 ods. 3 písm. f) zákona o obecnom zriadení obec v rámci výkonu samosprávy zabezpečuje výstavbu a údržbu a vykonáva správu miestnych komunikácií, verejných priestranstiev, obecného cintorína, kultúrnych, športových a ďalších obecných zariadení, kultúrnych pamiatok, pamiatkových území a pamätihodností obce.

(9)	Osobitné postavenie mesta Bratislavy, štruktúru a postavenie jeho orgánov upravuje zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov (ďalej len „zákon o meste Bratislava“). Ustanovenie § 1 ods. 2 zákona o meste Bratislava stanovuje, že mesto Bratislava je samostatný samosprávny územný celok Slovenskej republiky; združuje osoby, ktoré majú na jej území trvalý pobyt. Mesto Bratislava je právnickou osobou, ktorá za podmienok ustanovených zákonom o meste Bratislava samostatne hospodári s vlastným majetkom, s vlastnými príjmami a s majetkom, ktorý mu bol zverený. Z vyššie uvedeného ustanovenia je zrejmé, že mesto Bratislava má právnu subjektivitu a je orgánom územnej samosprávy. 
 
(10)	Od 01.11.2005 upravuje oblasť prevádzkovania pohrebiska zákon č. 470/2005 Z. z. o pohrebníctve a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o pohrebníctve“). Ustanovením § 19 ods. 2 zákona o pohrebníctve bola zákonodarcom stanovená povinnosť pre prevádzkovateľa pohrebiska predložiť prevádzkový poriadok pohrebiska, vrátane cenníka prác a služieb poskytovaných na pohrebiskách, na schválenie mestu (na území ktorého sa nachádza pohrebisko) ako aj regionálnemu úradu verejného zdravotníctva. V zmysle tejto právnej úpravy predložilo Marianum mestu Bratislava na schválenie Prevádzkový poriadok, ktorého súčasťou je Cenník služieb. Schváleniu Prevádzkového poriadku mestom Bratislava predchádzalo rozhodnutie Regionálneho úradu verejného zdravotníctva Bratislava (ďalej len „RÚVZ“). RÚVZ sa vyjadroval k Prevádzkovému poriadku iba z hľadiska záujmov na ochranu verejného zdravia. Túto skutočnosť potvrdilo aj Ministerstvo zdravotníctva SR, ktoré uviedlo, že príslušné regionálne úrady verejného zdravotníctva neschvaľujú konkrétne ceny uvádzané v cenníku služieb prevádzkovateľa pohrebiska (list č. 3082/2007 doručený úradu dňa 17.08.2007). 

(11)	Mesto Bratislava schválilo uznesením mestského zastupiteľstva hlavného mesta SR Bratislavy (ďalej len „mestské zastupiteľstvo“) č. 1059/2006 zo dňa 06.07.2006 nový Prevádzkový poriadok, ktorý nadobudol účinnosť dňa 01.08.2006. Súčasťou Prevádzkového poriadku je aj Cenník služieb, ktorý po prvý krát schvaľovali poslanci mestského zastupiteľstva. Mesto Bratislava sa v liste č. 4521/2007 doručenom úradu dňa 13.12.2007 vyjadrilo, že v prípade, ak v Cenníku služieb budú zmeny, podliehajú schváleniu mestského zastupiteľstva, tzn. poslanci mestského zastupiteľstva musia schváliť zvýšenie, zníženie alebo odstránenie položky z Cenníka služieb. V kompetencii mesta Bratislava je v prípade, že niektoré položky v Cenníku služieb nepovažuje za odôvodnené, neudeliť súhlas s týmto Cenníkom služieb. Teda mesto Bratislava nesie od 01.08.2006 plnú právnu zodpovednosť za schválený Cenník služieb. Na jednotlivé rokovania bol prizvaný riaditeľ Marianumu, ktorý na mieste  zodpovedal a odôvodnil všetky otázky, ktoré položili poslanci a členovia komisií týkajúcej sa položiek v Cenníku služieb (list mesta Bratislava č. 3034/2008, ktorý bol doručený úradu dňa 23.07.2008).

(12)	Z uvedeného vyplýva, že mesto Bratislava je orgánom (jednotkou) územnej samosprávy a úradom prešetrované konanie, ktoré je predmetom tohto správneho konania, uskutočňuje mesto Bratislava v rámci výkonu samosprávy. Na základe toho možno konštatovať, že na mesto Bratislava sa zákon vzťahuje. 

(13)	Podľa § 25 ods. 3 písm. e) zákona účastníkom konania v prípade možného porušenia ustanovenia § 39 je orgán štátnej správy, orgán územnej samosprávy alebo orgán záujmovej samosprávy. V prípade tohto správneho konania je teda účastníkom konania mesto Bratislava ako orgán (jednotka) územnej samosprávy.

B.	Konanie mesta Bratislava

B. 1 	Poplatok Likvidácia kvetinových darov 

(14)	Na úvod je potrebné uviesť, že poplatok Likvidácia kvetinových darov sa týka  iba pochovávania zosnulého do hrobu na cintorínoch, pričom tento poplatok nie je účtovaný v krematóriu v Bratislave.

(15)	Poplatok Likvidácia kvetinových darov je súčasťou cenníkov za cintorínske služby od 29.03.2005 do súčasnosti, pričom schvaľovanie a prijímanie cenníkov za cintorínske služby bolo do 31.07.2006 iba v pôsobnosti Marianumu. 

(16)	Avšak od 01.08.2006 do súčasnosti (tak ako bolo uvedené vyššie), mesto Bratislava schvaľuje Cenníky služieb, pričom preberá plnú právnu zodpovednosť za tieto cenníky. Z toho vyplýva, že úrad bude posudzovať poplatok Likvidácia kvetinových darov vo vzťahu ku konaniu mesta Bratislava od 01.08.2006 po súčasnosť. 

(17)	Marianum, ktoré predkladalo Cenník služieb na schválenie mestu Bratislava,   v zápisnici z rokovania na úrade zo dňa 26.07.2007 odôvodnilo existenciu poplatku Likvidácia kvetinových darov tak, že kvetinový dar, ktorý prinesú na cintorín pozostalí pri pohrebe, sa po nejakom čase stane odpadom, ktorý treba odviezť a uskladniť. Tento poplatok, teda zahŕňa náklady spojené s likvidáciou zvýšeného množstva odpadu po pohrebe, zozbieranie kvetinových darov, ich prevezenie do kontajnera, vyvezenie kontajnera na skládku a zaplatenie poplatku za skládku.

(18)	Čo sa týka samotného zozbierania kvetinových darov a ich odvezenia do kontajnera z ustanovenia § 24 ods. 5 zákona o pohrebníctve vyplýva, že nájomca je povinný na vlastné náklady zabezpečovať údržbu hrobového miesta. Zároveň Prevádzkový poriadok, ktorý je relevantný pre posudzovanie tejto skutkovej podstaty, ukladá nájomcovi takisto povinnosť na vlastné náklady udržiavať hrobové miesto a k nemu bezprostredne prislúchajúce okolie do vzdialenosti 30 cm od hranice hrobového miesta v riadnom stave. Podľa § 4 bod 20 Prevádzkového poriadku nájomca je povinný včas odstrániť z hrobového miesta znehodnotené kvetinové dary, odpad z vyhorených sviečok a ďalšie predmety, ktoré narušujú estetický vzhľad pohrebiska. Teda ako bolo spomenuté vyššie zákon o pohrebníctve a Prevádzkový poriadok explicitne uvádzajú, že nájomca je povinný odstrániť z hrobového miesta kvetinové dary a udržiavať hrobové miesto v riadnom stave.

(19)	Pokiaľ ide o likvidáciu zvýšeného množstva odpadu po pohrebe, vyvezenie kontajnera na skládku a zaplatenia poplatku za skládku sú tieto činnosti zahrnuté už v poplatku Služby spojené s nájmom hrobového, urnového a kryptového miesta (1 rok) (ďalej len „poplatok za nájom hrobového miesta“). To vyplýva z kalkulácie poplatku za nájom hrobového miesta za každý cintorín samostatne, ktoré úradu zaslalo Marianum (v liste   č. 2230/2007 doručenom úradu dňa 13.06.2007), kde  súčasťou tohto poplatku sú v časti ostatné priame náklady aj náklady spojené s likvidáciou odpadu vyprodukovaného na danom hrobovom mieste.

(20)	Náklady spojené s likvidáciou odpadu v poplatku za nájmom hrobového miesta zahŕňajú prenájom kontajnera, privezenie kontajnera na príslušný cintorín, navŕšenie kontajnera odpadom a odvoz kontajnera na skládku odpadu, poplatok za skládkovanie a spaľovanie odpadu, údržba a rekonštrukcia kontajnerov, mzdové náklady vodičov. Odpad v kontajneroch predstavuje bežný cintorínsky odpad, ako napr. kvetinový odpad z hrobových miest, odpad produkovaný návštevníkmi cintorínov, ale často aj zemina, kamenársky odpad a odpad vznikajúci pri údržbe cintorínskej zelene (uviedlo Marianum v liste č. 977/2008 zaevidovanom úradom dňa 10.03.2008). Je preto neodôvodnené, aby v poplatku za nájom hrobového miesta boli zahrnuté náklady spojené s likvidáciou odpadu na danom hrobovom mieste a zároveň náklady za tie isté služby obsahoval poplatok Likvidácia kvetinových darov. 

(21)	Prevádzkovateľ je povinný podľa § 3 písm. p) a q) Prevádzkového poriadku v rámci výkonu činností spojených s vlastnou prevádzkou pohrebiska uskutočňovať odvoz odpadu z pohrebiska, ktorý vzniká v súvislosti s prevádzkou a údržbou pohrebiska a súčasne zabezpečovať čistotu a poriadok na pohrebisku. V Prevádzkovom poriadku je samostatné ustanovenie o spôsobe nakladania s kvetinovým odpadom, ktorý sa nedelí na kvetinový odpad, ktorý vznikne po pohrebe a kvetinový odpad, ktorý vznikne iným spôsobom. 

(22)	V tejto súvislosti je potrebné uviesť, že prevádzkovateľ - Marianum v zápisnici z rokovania na úrade zo dňa 26.07.2007 uviedol, že v poplatku za nájom hrobového miesta je zahrnutá starostlivosť o celý cintorín. Starostlivosť o celý cintorín takisto zahŕňa i likvidáciu a odvoz všetkého odpadu vyprodukovaného na cintoríne. Nakoľko povinnosťou prevádzkovateľa pohrebiska je zabezpečiť odvoz odpadu, ktorý vznikne na pohrebisku (pričom poplatok za nájom hrobového miesta odvoz tohto odpadu už zahŕňa), schválením poplatku Likvidácia kvetinových darov dochádza k dvojitému spoplatňovaniu zhodných služieb. 

(23)	V tomto prípade duplicitnosť potvrdzuje napr. skutočnosť, že poplatok prestal byť účtovaný pre pohreby klientov pohrebníctva Stríž na cintorínoch  Podunajské Biskupice, Komárov a Vrakuňa (vyplýva to zo zmluvy o spolupráci medzi Marianumom a pohrebníctvom Stríž, Trojičné nám. 12, 821 06 Bratislava, tvorí súčasť spisu).  

(24)	Úrad sa obrátil na mesto Bratislava so žiadosťou o „ vysvetlenie dôvodov, prečo bol do Cenníka služieb zavedený poplatok Likvidácia kvetinových darov, keď podľa kalkulácií poplatku za nájom hrobového miesta za každý cintorín samostatne, možno vidieť, že súčasťou poplatku sú v časti ostatné priame náklady aj náklady spojené s likvidáciou odpadu vyprodukovaného na danom hrobovom mieste.“

(25)	Mesto v tejto súvislosti uviedlo, že „Poplatok likvidácia kvetinových darov tiež zahŕňa nákladovú položku likvidácia odpadu, ale len pomernú časť týkajúcu sa likvidácie kvetinových darov. Všetky ostatné náklady súvisiace s „likvidáciou odpadu“ sú zahrnuté v kalkulácii nákladov spojených s poplatkom „Služby spojené s nájmom hrobových, urnových a kryptových miest (1 rok) z Cenníka prác od dňa 04.07.2005, kedy bola zavedená jednotná výška ceny. Z toho dôvodu bola v Cenníku prác zo dňa 01.08.2006 vytvorená samostatná položka Likvidácia kvetinových darov. Z toho vyplýva, že pri určovaní ceny poplatku Likvidácia kvetinových darov nedochádza k duplicitnému účtovaniu jednej a tej istej nákladovej položky, a preto ani nedošlo k účtovaniu neopodstatneného poplatku.“

(26)	Z vyššie uvedeného vyplýva, že podľa mesta Bratislava existuje zvlášť činnosť súvisiaca s likvidáciou odpadu a  zvlášť činnosť súvisiaca s likvidáciou kvetinových darov, pričom svoje tvrdenie nepodložilo žiadnymi relevantnými dôkazmi. Podľa vyššie uvedených zistení úradu, ide o účelové tvrdenia účastníka konania a  túto námietku považuje za irelevantnú.

B. 1.1 Posúdenie konania mesta Bratislava v prípade poplatku Likvidácia kvetinových darov.

(27)	Mesto Bratislava schválením Prevádzkového poriadku spolu s poplatkom Likvidácia kvetinových darov núti zákazníkov Marianumu (pozostalých, resp. objednávateľov pohrebov) platiť za služby, ktoré si neobjednali a za ktoré už raz zaplatili. Pozostalí nemajú možnosť sa brániť voči účtovaniu týchto poplatkov na všetkých bratislavských pohrebiskách, ktoré má v súčasnosti Marianum v nájme. Týmto mesto Bratislava zabezpečuje pre Marianum stabilný príjem a istotu z tohto príjmu. Konanie mesta Bratislava zvyšuje konečným spotrebiteľom (pozostalým, resp. objednávateľom pohrebov) náklady/poplatky. Na druhej strane umožňuje organizácii Marianum profitovať a získať majetkový prospech.

(28)	Podľa úradu nie je potrebné zavedenie poplatku Likvidácia kvetinových darov v Cenníku služieb, nakoľko činnosti týmto poplatkom účtované sú už zaúčtované v inom poplatku za prenájom hrobového miesta.

(29)	Úrad na základe uvedeného dospel k záveru, že konanie mesta Bratislava spočívajúce v schválení položky Likvidácia kvetinových darov, ktorá je súčasťou  Cenník služieb, je porušením § 39 zákona. 

B. 2 Poplatok Likvidácia hrobového (urnového) pomníka

(30)	Oblasť správy a prevádzkovania pohrebísk upravovalo do 31.07.2006 Všeobecné záväzné nariadenie č. 1/1997 v znení Všeobecného záväzného nariadenia č. 1/2001 (ďalej len „VZN č. 1/1997“), schválené mestom Bratislava.

(31)	Poplatok Likvidácia hrobového (urnového) pomníka je súčasťou cenníkov za cintorínske služby od 09.08.2004 do súčasnosti, pričom prijímanie a schvaľovanie cenníkov za cintorínske služby bolo do 31.07.2006 iba v pôsobnosti Marianumu.

(32)	Od 01.08.2006 do súčasnosti je v kompetencii mesta Bratislava, tak vypracovanie Prevádzkového poriadku (obdobne upravuje oblasť správy a prevádzkovania pohrebísk), ako aj schvaľovanie a prijímanie cenníkov za cintorínske služby. Na základe uvedeného, úrad bude posudzovať poplatok Likvidácia hrobového (urnového) pomníka (ktorý je súčasťou Cenníka služieb), vo vzťahu ku konaniu mesta Bratislava od 01.08.2006 po súčasnosť. 

(33)	V súvislosti s týmto správnym konaním je potrebné uviesť, že nájom hrobového miesta a nájomca podľa Prevádzkového poriadku na jednej strane a užívacie právo na prepožičanie hrobového miesta a oprávnená osoba podľa VZN č. 1/1997 na druhej strane, sú totožné pojmy. 

(34)	Nakoľko podľa Marianum doteraz nedošlo k zániku nájmu na hrobové miesto podľa Prevádzkového poriadku (zánik nájmu na hrobové miesto sa riadi podľa VZN č. 1/1997), úrad bude v ďalšom texte v záujme zjednodušenia používať spoločný pojem oprávnená osoba a právo na užívanie hrobového miesta, ktoré používa aj VZN č. 1/1997.

(35)	VZN č. 1/1997 aj Prevádzkový poriadok umožňujú oprávnenej osobe vybudovať na cintoríne príslušenstvo hrobového miesta, ktorými sú náhrobné pomníky, záhlavné pomníky, epitafné dosky a príslušenstvo týchto pomníkov a epitafných dosiek. Podmienkou na vybudovanie tohto príslušenstva je predchádzajúci súhlas prevádzkovateľa cintorína.

(36)	Oprávnená osoba sa vybudovaním príslušenstva k prenajatému hrobovému miestu stáva vlastníkom tohto príslušenstva. Podľa Ústavy SR  čl. 20, cit.: „Vlastníctvo zaväzuje.“ Teda vlastník má povinnosť znášať náklady, ktoré vzniknú pri odstraňovaní jeho veci. Tzn. vlastník príslušenstva hrobového miesta je v prípade zániku samotného hrobového miesta povinný odstrániť na vlastné náklady toto príslušenstvo. Podľa Prevádzkového poriadku je prevádzkovateľ povinný zriaďovať hrobové miesta na všetkých pohrebiskách. V prípade, že oprávnená osoba neodstráni príslušenstvo hrobového miesta na vlastné náklady, táto povinnosť sa prenáša na prevádzkovateľa cintorína, ktorý následne náklady súvisiace s týmto odstránením môže vymáhať od oprávnenej osoby.

(37)	Úrad pre ľahšiu identifikáciu a orientáciu zaviedol pojmy „nové“ hrobové miesto a „pôvodné“ hrobové miesto. „Novým“ hrobovým miestom má na mysli hrobové miesto, do ktorého predtým nebol ešte nikto pochovaný a na ktorom nebolo ešte vybudované príslušenstvo hrobového miesta. „Pôvodné“ hrobové miesto je také hrobové miesto, do ktorého už bol niekedy predtým zosnulý pochovaný, teda tam  bolo vybudované aj príslušenstvo hrobového miesta, ale vzhľadom na to, že uplynula tlecia doba a boli splnené všetky náležitosti pre zánik daného hrobového miesta podľa VZN č. 1/1997, Marianum ho malo možnosť opätovne prenajať.

(38)	Mesto Bratislava v liste č. 3034/2008 doručenom dňa 23.07.2008, uviedlo, cit. „Súčasťou tohto cenníka (pozn. Cenníka služieb) je okrem iného i položka Likvidácia hrobového (urnového) pomníka...  Cenník bol schvaľovaný v Mestskom zastupiteľstve hlavného mesta SR Bratislavy, čomu predchádzalo rokovanie v jednotlivých bratislavských mestských častiach, v Komisii sociálnych vecí a zdravotníctva MsZ, v Komisii legislatívno-právnej MsZ. Na jednotlivé rokovania bol prizvaný riaditeľ organizácie Marianum..., ktorý na mieste zodpovedal a odôvodnil všetky otázky, ktoré položili poslanci a členovia komisií týkajúce sa položiek v cenníku“.

(39)	Mesto Bratislava schválilo poplatok Likvidácia hrobového (urnového) pomníka v Cenníku služieb (a teda následne aj jej účtovanie), cit. „v prípade, že žiadateľ (pozn. nová oprávnená osoba) prejavil záujem o hrobové miesto, ktoré v čase podania žiadosti bolo zrušené v zmysle VZN č. 1/1997 a pôvodná oprávnená osoba po zániku užívacieho práva k predmetnému hrobovému miestu príslušenstvo hrobového miesta neodstránila, neprejavila oň záujem a taktiež oň ako o vec opustenú neprejavil záujem ani štát.“ (List mesta Bratislava doručený úradu dňa 23.07.2008 a zaevidovaný pod č. 3034/2008).

(40)	Mesto Bratislava schválilo tento poplatok s tým, že sa cit.: „...neúčtuje plošne na všetkých cintorínoch ani nie v každom prípade objednania hrobového miesta, avšak poplatok sa účtuje aj, cit.: „...na tých cintorínoch, na ktorých ... nie sú voľné hrobové miesta bez pomníkov...“

(41)	Podľa mesta Bratislava, cit.: „Marianum..., tak neprenáša náklady spojené s likvidáciou pôvodného príslušenstva hrobového miesta na nové oprávnené osoby účtovaním predmetného poplatku, pretože oprávnené osoby v uvedenom prípade mali .... možnosť získať hrobové miesto do nájmu bez uvedeného poplatku až odmietnutím voľného hrobového miesta (aj keď niekedy na inom cintoríne) sa prijatím uvedenej podmienky dobrovoľne zaviazali zaplatiť predmetný poplatok...“

(42)	Ako bolo uvedené, podľa Prevádzkového poriadku je prevádzkovateľ povinný zriaďovať hrobové miesta na všetkých pohrebiskách. Teda, ak si nová oprávnená osoba prenajíma hrobové miesto na cintoríne, prevádzkovateľ je povinný jej takéto miesto vytvoriť a zároveň novej oprávnenej osobe z ničoho nevyplýva povinnosť odstrániť hrobový (urnový) pomník. Mesto schválením poplatku Likvidácia hrobového (urnového) pomníka podporuje neoprávnené vyberanie finančných prostriedkov v prospech Marianumu.

(43)	Argument o ponúknutí hrobového miesta na inom cintoríne nie je relevantný, nakoľko prevádzkovateľ cintorínov má povinnosť vytvárať nové hrobové miesta na všetkých funkčných cintorínoch a z pohľadu pozostalých je každý cintorín nezastupiteľný. Objednávatelia pohrebov sa pri výbere pohrebiska, na ktorom má byť zosnulý pochovaný, riadia napr. aj tým, kde sú pochovaní členovia rodiny zosnulého prípadne odporúčaniami známych pre výber pohrebiska, poslednou vôľou zosnulého, bydliskom zosnulého atď. Vo všeobecnosti možno zhrnúť, že výber cintorína sa odvíja od subjektívnych kritérií obstarávateľa pohrebu. Ak chce pozostalý pochovať zosnulého na danom konkrétnom cintoríne, na ktorom už nie sú voľné hrobové miesta, tak mu nezostávalo nič iné, len zaplatiť príslušný poplatok.

(44)	Mesto Bratislava ďalej namieta, že v rámci kapacitných možností sú neustále vytvárané nové hrobové miesta (také miesta, kde pred ich zriadením nikdy nebolo zriadené iné hrobové miesto) a tieto sú záujemcom ponúkané. Pokiaľ sa však kapacita pohrebiska úplne vyčerpá (priestor každého pohrebiska je vymedzený), nie je možné zriadiť ďalšie nové hrobové miesto. „Preto argument o ponúknutí hrobového miesta na inom cintoríne je absolútne relevantný. Sme toho názoru, že vo všeobecnosti nemožno zhrnúť, že výber cintorína sa odvíja len od subjektívnych kritérií obstarávateľa...“

(45)	Úrad súhlasí, že ak sa kapacita pohrebiska úplne vyčerpá, nie je možné na nich zriadiť nové hrobové miesta, avšak v tom prípade nesmú byť takéto cintoríny ponúknuté pozostalým ako funkčné cintoríny na prenájom nových hrobových miest a o takejto situácii musí mesto, resp. prevádzkovateľ cintorína dopredu informovať pozostalých.

(46)	Úrad posudzoval situácie, keď na cintoríne nie sú voľné nové hrobové miesta, napr. z dôvodu, že si Marianum neplní svoju úlohu odstraňovania starých hrobových (urnových) pomníkov, pričom po odstránení starých hrobových (urnových) pomníkov je možné pochovávať zosnulých na príslušný cintorín. Ak má nová oprávnená osoba záujem dať pochovať zosnulého na tento cintorín spolu s nájmom hrobového miesta, musí zaplatiť aj za likvidáciu starého hrobového (urnového) pomníka. Avšak tieto náklady má znášať pôvodná oprávnená osoba alebo Marianum, ktorý si následne vyfakturuje tento poplatok od vlastníka predmetného hrobového (urnového) pomníka – pôvodnej oprávnenej osoby . 

B. 2.1 Posúdenie konania mesta Bratislava 

(47)	Marianum je povinné zriaďovať hrobové miesta, ktoré si môže nová oprávnená osoba prenajať na danom konkrétnom cintoríne bez ohľadu na to, či sú alebo nie sú na danom cintoríne voľné hrobové miesta. Má takisto povinnosť zabezpečiť, aby bolo príslušenstvo daného hrobového miesta odstránené a aby dané hrobové miesto bolo opäť možné prenajať novej oprávnenej osobe, teda vytvoriť hrobové miesta na pochovávanie zosnulých. 

(48)	Mesto Bratislava schválením poplatku Likvidácia hrobového (urnového) pomníka v takom rozsahu, že sa uplatňuje aj na cintorínoch, na ktorých už nie sú voľné hrobové miesta bez pomníkov, uľahčuje postavenie Marianum a neoprávnene zaťažuje nové oprávnené osoby.

(49)	Úrad na základe uvedeného dospel k záveru, že konanie mesta Bratislava spočívajúce v schválení Cenníka služieb, a to konkrétne položky Likvidácia hrobového (urnového) pomníka, ktorá umožňuje prevádzkovateľovi cintorínov vyberať tento poplatok od nových oprávnených osôb na cintorínoch, na ktorých už nie sú voľné hrobové miesta bez pomníkov, je porušením § 39 zákona. 

B. 3 Poplatok Zapožičanie obradnej siene

(50)	Ako bolo uvedené vyššie, mesto Bratislava od 01.08.2006 schvaľuje Cenník služieb, a teda aj poplatok Zapožičanie obradnej siene na cintorínoch, pričom zároveň preberá zaň aj právnu zodpovednosť. 

(51)	Z informácií získaných počas všeobecného prešetrovania i tohto správneho konania vyplýva, že na cintorínoch sa poskytujú okrem cintorínskych služieb i služby pohrebné, ktoré sú však svojou povahou službami odlišnými od cintorínskych služieb. Pre správne posúdenie tohto prípadu je dôležité jasné identifikovanie cintorínskych a pohrebných služieb. Úrad pri vymedzení jednotlivých služieb (cintorínskych a pohrebných) vychádzal nielen zo zákona o pohrebníctve, ale aj zo skutočností úradu známych z jeho predchádzajúcej činnosti v súlade s § 34 ods. 6 správneho poriadku, pričom bral do úvahy dlhoročnú prax v rámci pohrebných a cintorínskych služieb na území SR a  judikatúru súťažných orgánov členských krajín ES . 

(52)	Prevádzkovanie pohrebiska (tzv. cintorínske služby) zahŕňa všetky tie činnosti, ktoré sú spojené priamo s pohrebiskom a sú vykonávané jeho prevádzkovateľom, najmä: 

-	výkopové práce súvisiace s pochovávaním alebo exhumáciou,
-	pochovávanie (tzn. ukladanie ľudských pozostatkov do hrobu alebo hrobky na pohrebisku, alebo uloženie urny s popolom na pohrebisku), zasypanie hrobu a úprava povrchu hrobu po pochovaní,
-	vykonanie exhumácie, 
-	vydávanie povolení k stavbám, výkopom a k vykonávaniu podnikateľskej činnosti všetkého druhu na pohrebisku,
-	prenájom hrobových miest, ich evidencia, obnova hrobových miest,
-	ak je súčasťou cintorína aj dom smútku – jeho správa, udržiavanie, prenájom obradnej siene, prenájom chladiacich zariadení, atď.,
-	správa a údržba pohrebiska, správa a údržba komunikácií a zelene na pohrebisku, údržba osvetlenia, oplotenia, údržba verejných sociálnych zariadení, starostlivosť o inžinierske siete, odvoz odpadu atď., 
-	vedenie evidencie súvisiacej s prevádzkovaním pohrebiska, 
-	starostlivosť o vojnové hroby a hroby významných osobností.

(53)	Poskytovanie pohrebných služieb je živnosťou, na ktorej prevádzkovanie je potrebný kladný posudok niektorého z regionálnych úradov verejného zdravotníctva. Prevádzkovanie pohrebnej služby je teda samostatnou činnosťou vykonávanou v zmysle § 7 ods. 2 zákona o pohrebníctve. Zahŕňa všetky tie činnosti, ktoré súvisia s prípravou ľudských pozostatkov na pochovanie a s obstaraním pietneho aktu. Pohrebné služby možno rozdeliť na činnosti vykonávané mimo pohrebiska a na činnosti, ktoré sú ich poskytovateľom vykonávané priamo na pohrebisku. Nie všetky z nižšie uvedených činností si musí obstarávateľ pohrebu objednať, resp. si ich nemusí objednať v jednom pohrebníctve. Je potrebné zdôrazniť, že jednotlivé čiastkové činnosti sú skôr činnosťami komplementárnymi a nie substitučnými. Konkrétne pohrebné služby, ktoré si pozostalí objednajú u poskytovateľa pohrebných služieb sú uvedené nižšie.

(54)	Mimo pohrebiska sú poskytované najmä tieto pohrebné služby:
-	vykonanie nevyhnutných administratívnych úkonov vo vzťahu k nemocnici, matrike,
-	prevoz zosnulého z miesta úmrtia na miesto prechodného uloženia, vrátane zabezpečenia uloženia v chladiacom zariadení,
-	dodanie rakvy a doplnkového vybavenia rakvy,
-	zabezpečenie vencov a kvetinovej výzdoby,
-	manipulácia so zosnulým (úprava ľudských pozostatkov pred pietnym uložením do rakvy),
-	obstaranie smútočných oznámení,
-	zabezpečenie miesta a termínu konania pietneho aktu (prenájom obradnej siene, zabezpečenie kňaza, obradníka, rečníka, nosičov, hudby, katafalku).

(55)	Priamo na pohrebisku a v jeho súčastiach (dom smútku) sú poskytované najmä tieto pohrebné služby: 
-	prevoz zosnulého z miesta dočasného uloženia do miesta konania pietneho aktu a následne na miesto pochovania,
-	príprava obradnej siene a zariadení na pietny akt (umiestnenie rakvy na katafalk a späť, vystavenie kvetinových darov, príprava ozvučenia, príprava smútočnej tabule a pod.),
-	vystavenie zosnulého pred pietnym aktom (príprava výstavného priestoru a zariadení, vystavenie rakvy so zosnulým, uvedenie pozostalých a pod.),
-	dodanie doplnkových predmetov k uskutočneniu pietneho aktu a pochovaniu, 
-	organizácia a vykonanie samotného pietneho aktu (vykonie funkcie obradníka, rečníka, nosičov, púšťanie hudby, použitie katafalku, uvedenie pozostalých a pod.).

(56)	Zapožičanie obradnej siene je jednou zo základných služieb poskytovaných prevádzkovateľom pohrebiska, ktorá spadá pod cintorínske služby. Pohrebnými službami sú služby ako poskytnutie obradníka/organizátora, nosičov a zapožičania katafalku (uvedené vyššie).
 
(57)	Z analýzy Cenníka služieb vyplýva, že súčasťou poplatku za zapožičanie obradnej siene je aj poskytnutie služby nosičov, zapožičania katafalku a obradníka/organizátora. V prípade, ak si pohrebníctvo, resp. pozostalý zapožičia obradnú sieň na cintoríne, ktorý v súčasnosti prevádzkuje Marianum, tak je nútený v rámci tohto poplatku odobrať od prevádzkovateľa cintorína i služby nosičov, zapožičania katafalku a obradníka/organizátora. 

(58)	Prevádzkovateľ cintorína zapožičiava obradnú sieň (dom smútku) na cintorínoch priamo pozostalým alebo ostatným pohrebníctvam za účelom zabezpečenia pohrebného obradu pre ich klientov, pričom za prenájom domu smútku si účtuje poplatok Zapožičanie obradnej siene, a to podľa Cenníka služieb. Obradné siene (domy smútku) sú zatrieďované v cenníkoch podľa vybavenosti do kategórií. Výška poplatku za Zapožičanie obradnej siene sa líši iba v závislosti od kategórie, do ktorej je dom smútku na príslušnom cintoríne zaradený. Štruktúra poplatku zostáva pre všetky kategórie domov smútku a pre všetky cintoríny rovnaká (tak ako uviedlo Marianum v liste č. 2230/2007 doručenom úradu dňa 13.06.2007 a v liste č. 4327/2007 doručenom úradu dňa 28.11.2007). 

(59)	Úrad sa obrátil na mesto Bratislava so žiadosťou o vysvetlenie „dôvodov, prečo sú súčasťou poplatku Zapožičanie obradnej siene k vykonaniu pietneho aktu poslednej rozlúčky, ktorý je súčasťou Cenníka služieb aj funkcia nosičov, obradníka/organizátor  a zapožičanie katafalku.“

(60)	Mesto Bratislava k tejto otázke úradu uviedlo popis činností nosičov, obradníka a činnosť súvisiacu so zapožičaním katafalku, cit.: „V činnosti nosičov, ktorá je súčasťou poplatku za zapožičanie obradnej siene Domu smútku je zahrnuté nosenie rakvy so zosnulou osobou počas obradu v priestoroch Domu smútku až po spustenie rakvy do hrobovej jamy. Do činnosti nosičov je súčasne zahrnutá preprava nosičov služobným vozidlom pred obradom na príslušný cintorín a ich odvoz z cintorína po skončení obradu. Činnosť organizátora – obradníka zahŕňa činnosti pred začiatkom samotného obradu, ktoré sú priamo viazané na prenájom obradnej siene: príprava scenára obradu s objednávateľom obradu, zabezpečenie identifikácie zosnulej osoby najbližšími príbuznými, kontrola funkčnosti katafalku, kontrola dekorácie stálej kvetinovej a cirkevnej výzdoby obradnej siene, zabezpečenie hudobného doprovodu. Účtovanie poplatku za katafalky vyplýva zo skutočnosti, že katafalky sú síce súčasťou vybavením obradnej siene domov smútku a krematória, avšak manipulácia s nimi nie je jednoduchá, vzhľadom na ich veľkosť dochádza často k ich poškodzovaniu a ich prípadné odkladanie a premiestňovanie nie je možné aj s ohľadom na ich veľkosť dochádza často k ich poškodzovaniu a ich prípadné odkladanie a premiestňovanie nie je možné aj s ohľadom na malé priestory, v ktorých sa zvyčajne nachádzajú.“

(61)	Mesto Bratislava schválením Cenníka služieb núti ostatné pohrebníctva k odoberaniu pohrebných služieb, ktoré by mohli na základe svojho živnostenského oprávnenia a na základe popisu činnosti nosičov (okrem činnosti pochovávania zosnulého do hrobu) a obradníka/organizátora uvedeného v texte vyššie, poskytovať samostatne. Vykonávanie pohrebných služieb môže uskutočňovať ten, kto má na to príslušné živnostenské oprávnenie, a teda nie je vyhradené pre prevádzkovateľa pohrebiska, aby ako jediný vykonával vyššie uvedené pohrebné služby v domoch smútku na bratislavských cintorínoch. Činnosť nosičov a činnosť obradníka/organizátora je pohrebnou službou a každé pohrebníctvo, ktoré má živnostenské oprávnenie na prevádzkovanie pohrebnej služby, má právo vykonávať túto činnosť.

(62)	Z vyššie uvedeného, účastníkom konania nie je zrejmé, z akého dôvodu by ostatné pohrebníctva nemohli používať vlastný katafalk, ktorý by navyše nebolo potrebné v obradných sieňach domov smútku skladovať, čím by sa v podstate odstránil problém, ktorý mesto Bratislava vo svojej námietke uviedlo. 

(63)	Katafalk sa používa i na prenášanie zosnulého z domu smútku k hrobovému miestu (kde má byť zosnulý pochovaný) a takisto pri prenášaní zosnulého v dome smútku na cintoríne (napr. z predobradnej miestnosti do obradnej siene). Na túto činnosť sa však používa pojazdný (prenosný) katafalk, ktorý prevádzkovateľ cintorína musí používať aj na cintorínoch, kde je v domoch smútku v obradnej miestnosti inštalovaný pevný katafalk. Úradu taktiež nie je známe, prečo mesto Bratislava do poplatku za Zapožičanie obradnej siene zakomponovalo položku zapožičanie katafalku, a to v tých obradných sieňach domov smútku, kde je inštalovaný pevný katafalk, ktorý je súčasťou (vybavením) obradnej siene. Keby mesto Bratislava postupovalo podľa takejto stratégie, tak súčasťou poplatku za Zapožičanie obradnej siene by potom mala byť položka za všetko vybavenie, ktoré je jeho pevnou súčasťou (napr. lavice, skrinky, rečnícky pult, stojany na vence a pod.). 

(64)	Úrad v rámci správneho konania č. 0012/OZDP/2008 zisťoval od pohrebníctiev, ktoré pohrebné služby/činnosti (spojené s organizovaním pohrebu) majú záujem vykonávať na území cintorínov vlastnených mestom Bratislava a prevádzkovaných Marianumom.

(65)	Pohrebníctvo PIETA v bode 5 listu č. 681/2007 doručenom úradu dňa 28.02.2007 uviedlo, že má záujem na území cintorínov prevádzkovaných Marianumom vykonávať okrem iného i práce organizátora smútočného obradu, rečníka, aranžéra kvetinových darov, nosičov a použiť vlastné stojany na vence  a iné smútočné potreby, ktoré si objedná pozostalý. Pohrebníctvo PIETA taktiež vo vyššie uvedenom liste potvrdilo úradu, že má záujem o používanie vlastného katafalku na území cintorínov prevádzkovaných Marianumom. (Mesto Bratislava zakomponovalo do poplatku za Zapožičanie obradnej siene aj poskytovanie služby zapožičania katafalku, a preto je pre ostatné pohrebníctva z hľadiska dodatočných nákladov neefektívne poskytovať naviac vlastný katafalk). Pohrebníctvo Stríž v bode 3 listu č. 617/2007 doručenom úradu dňa 23.02.2007 uviedlo, že má záujem na území cintorínov prevádzkovaných Marianumom vykonávať okrem iného i pohrebné služby obradník, obradníčka – organizátor pri obradoch, vystavenie a aranžovanie kvetinových darov, rečník pri občianskom obrade, reprodukovaná hudba a ozvučenie pri hrobe, nosiči zosnulých. Pohrebníctvo PIETA a pohrebníctvo Stríž patria podľa počtu zabezpečených pohrebov, resp. kremácií pre svojich klientov na cintorínoch a v krematóriu prevádzkovaných Marianumom k jeho najbližším konkurentom, tak ako to vyplýva zo spisového materiálu.

(66)	 Úrad zistil, že na území mesta Bratislava pôsobia pohrebníctva, ktoré majú záujem o poskytovanie pohrebných služieb obradníka/organizátora, nosičov a zapožičania katafalku, ale mesto Bratislava schválením poplatku Zapožičanie obradnej siene núti pohrebníctva tieto pohrebné služby odoberať od prevádzkovateľa cintorína. Mesto Bratislava tak pozostalým odopiera možnosť výberu pohrebníctva, ktoré by im bolo schopné poskytnúť tieto pohrebné služby. 

(67)	Ostaté pohrebníctva pôsobiace v Bratislave uviedli (viď spisový materiál), že je pre nich nerentabilné vykonávať na území cintorínov a krematória pohrebné služby, ktoré sú predmetom tohto správneho konania,. Pohrebné činnosti, ktoré si zabezpečujú samy, sú pre nich dostačujúce a ďalšie pohrebné služby zabezpečujú prostredníctvom Marianumu. Toto uviedli malé pohrebníctva, ktoré zabezpečujú nižší počet pohrebov v porovnaní s Marianumom alebo pohrebníctvom Stríž a PIETA. Vzhľadom na malé množstvo uskutočnených obradov nie je pre tieto pohrebníctva potrebné zamestnávať ďalších zamestnancov, aby zabezpečovali výkon pohrebných služieb, ktoré sú predmetom tohto správneho konania. O poskytnutie služby nosičov, zapožičania katafalku a obradníka/organizátora nemá záujem každé pohrebníctvo, ale mesto Bratislava má umožniť vykonávať tieto pohrebné služby tým pohrebníctvam, ktoré majú záujem o ich poskytovanie.

(68)	Úrad zisťoval objektívne prekážky, prečo mesto Bratislava podľa Cenníka služieb neumožňuje iným pohrebníctvam vykonávať funkcie nosičov, obradníka/organizátora a zapožičanie katafalku v priestoroch domoch smútku na cintorínoch spravovaných Marianumom v Bratislave.

(69)	Mesto Bratislava k tomu uviedlo, že 
-	Pôsobenie viacerých podnikateľských subjektov v jednom presne obmedzenom priestore vyvoláva organizačný chaos. 
-	Vznik množstva pracovno-právnych problémov od lanárenia pracovníkov až po skúmanie zodpovednosti za vzniknuté škody v danom čase, ktoré bude problematické dokazovať.
-	Zvýšenie nákladov na údržbu a opravu objektov cintorínov a Krematória a ich interiérov, ktoré nie sú budované pre využívanie viacerými subjektmi.

(70)	Podľa úradu prevádzkovateľ cintorínov prideľuje termíny na uskutočnenie jednotlivých pietnych obradov, preto nemôže ani v súčasnosti ani v budúcnosti dochádzať ku kolíziám termínov, nakoľko on rozhoduje o pridelení termínu. Ak k takejto situácii dôjde, je to spôsobené nesprávnym pridelením termínov pietnych obradov. Správca cintorínov má stanoviť pravidlá pri vykonávaní pietnych obradov tak, aby nevznikal pri vykonávaní pietnych obradov organizačný chaos. 

(71)	Každý má právo slobodnej voľby zamestnania, teda obavy účastníka konania z možného „lanárenia“ sú irelevantné. Škoda prevádzkovateľovi pohrebiska môže vzniknúť kedykoľvek, nielen počas vykonávania týchto pohrebných služieb. Tak ako bolo uvedené, prevádzkovateľ cintorína, resp. mesto Bratislava má povinnosť stanoviť pravidlá pri vykonávaní pohrebných obradov, ktoré sa budú dodržiavať pri pietnych obradoch zo strany pohrebníctiev a tým sa bude predchádzať vzniku škôd. 

(72)	Podľa úradu náklady súvisiace s bežnými opravami a údržbou, fondom opráv a odpisy sa započítavajú do poplatku za prenájom obradných siení v dome smútku na cintorínoch (ako vyplynulo z listu č. 4327/2007 doručenom úradu dňa 28.11.2007 ako i z listu č. 2230/2007 doručenom úradu dňa 13.06.2007), teda ostatné pohrebníctva sa nepriamo podieľajú na zveľaďovaní tohto majetku, ktorý je zverený do správy Marianumu. Je potrebné zdôrazniť, že tieto skutočnosti uvedené účastníkom konania neodôvodňujú porušenie zákona z jeho strany. 

B. 3.2	 Posúdenie konania mesta Bratislava v prípade poplatku  Zapožičanie obradnej siene

(73)	K deformovaniu hospodárskej súťaže môže dôjsť podľa § 39 aj opatreniami orgánov územnej samosprávy pri výkone samosprávy a pri prenesenom výkone štátnej správy ak ich prostredníctvom zjavnou podporou zvýhodňujúcou určitého podnikateľa alebo iným spôsobom obmedzujú súťaž. 

(74)	Hospodárska súťaž je proces rivality medzi podnikateľmi, ktorý napomáha efektívnemu fungovaniu trhu. Efektívna súťaž znižuje ceny, zvyšuje kvalitu služieb a zväčšuje možnosti voľby a výberu alternatív pre zákazníkov. Problémy efektívnej súťaže môžu byť výsledkom zásahu obce, ktorá ako orgán samosprávy môže významne ovplyvňovať správanie sa podnikateľov na lokálnom trhu. Takýto zásah obce, ako orgánu samosprávy, môže v niektorých prípadoch zvyšovať prospech vybraných podnikateľov, v dôsledku čoho sa skreslí alebo obmedzí hospodárska súťaž na území obce.

(75)	Pohrebný obrad je najdôležitejšia časť celého pohrebu a práve počas neho má pohrebníctvo možnosť prezentovať kvalitu svojich služieb pred pozostalými. Tým, že mesto Bratislava schválilo poplatok Zapožičanie obradnej siene, v rámci ktorého podmieňuje zapožičanie obradnej siene poskytnutím pohrebných služieb obradníka/organizátora, nosičov a zapožičania katafalku, pohrebníctva sa nemôžu prezentovať pred pozostalými poskytnutím uvedených služieb, ale sú nútené tieto služby odoberať od prevádzkovateľa cintorína.

(76)	Mesto Bratislava schválením takéhoto poplatku kladie prekážky pre pôsobenie konkurentov na trhu poskytovania pohrebných služieb. Mesto Bratislava má umožniť pohrebníctvam zapožičať si obradnú sieň bez podmienky odobratia pohrebných služieb obradníka/organizátora, nosičov a zapožičania katafalku s tým, že tieto pohrebné služby, ako i všetky ostatné, bude mať možnosť poskytnúť každé pohrebníctvo samostatne vo vlastnej réžii a umožniť tak pozostalým slobodný výber pohrebníctva pre zabezpečenie všetkých pohrebných služieb, ktoré sa poskytujú na území cintorína. 

(77)	Pre objednávateľov pohrebov nie je daná iná možnosť ako si objednávať tieto pohrebné služby spolu s prenájmom obradnej miestnosti od Marianumu, čo následne spôsobuje zníženie rozsahu konkurenčnej aktivity na trhu pohrebných služieb. Mesto Bratislava schválením Cenníka služieb núti ostatné pohrebníctva odoberať od Marianumu pohrebné služby nosičov, obradníka/organizátora a zapožičania katafalku v rámci poplatku za Zapožičanie obradnej siene a obmedzuje tak pozostalého pri výbere pohrebníctva, ktoré by mohlo, resp. chcelo zabezpečiť tieto pohrebné služby vo vlastnej réžii. Marianum je nevyhnutným obchodným partnerom pre ostatné pohrebníctva pri poskytovaní služieb prevádzkovania pohrebiska, a teda aj nevyhnutným obchodným partnerom pri zapožičiavaní obradnej siene pre vykonanie pohrebného obradu. Ak mesto Bratislava administratívnou bariérou núti pohrebníctva odoberať od Marianumu aj vyššie uvedené pohrebné služby, obmedzuje svojim konaním tieto pohrebníctva pri poskytovaní pohrebných služieb. 

(78)	Úrad na základe uvedeného dospel k záveru, že konanie mesta Bratislava spočívajúce v schválení Cenníka služieb, a to konkrétne položky Zapožičanie obradnej siene, ktorá obsahuje povinnosť odobratia služby obradníka/organizátora, nosičov a zapožičania katafalku, je porušením § 39 zákona. 

C.	Námietky účastníka konania

(79)	Mesto Bratislava namietalo konštatovanie úradu, že schválením predmetných poplatkov dochádza k poškodzovaniu pozostalých – konečných spotrebiteľov, a teda k porušeniu § 39 inou formou obmedzenia súťaže. Účastník konania uviedol, že pri výklade pojmu „iné obmedzenie súťaže“ je nutné vychádzať z definície pojmu „obmedzenie súťaže“ podľa § 3 ods. 1 zákona, pričom pod iné obmedzenie súťaže podľa § 3 ods. 1 zákona je subsumované také konanie, ktoré je schopné obmedziť konanie podnikateľov, resp. akýmkoľvek spôsobom zasahuje do súťažných aktivít alebo konkurenčnej aktivity iných podnikateľov. 

(80)	Podľa účastníka konania uvedené konštatovanie o poškodení spotrebiteľa zjavne nemá žiadnu oporu v zákone o ochrane hospodárskej súťaže, ide dokonca nad jeho rámec, nakoľko všeobecným orgánom trhového dozoru v ochrane spotrebiteľa na vnútornom trhu je Slovenská obchodná inšpekcia. Zákon nedáva úradu žiadne kompetencie konať vo veciach ochrany spotrebiteľa, resp. rozhodovať vo veciach poškodzovania spotrebiteľa. Ak teda úrad skonštatoval, že schválením Prevádzkového poriadku vrátane Cenníka služieb boli poškodení spotrebitelia, nemohol túto skutkovú podstatu subsumovať pod znenie § 39 zákona.

(81)	Úrad súhlasí s účastníkom konania v tom, že výklad pojmu „iné obmedzenie súťaže“ je potrebné hľadať v § 3 ods. 1 zákona, podľa ktorého obmedzenie súťaže je každé obmedzenie voľnosti konania podnikateľa na relevantnom trhu, najmä vylučovanie existujúcich alebo možných súťažných aktivít, skutočné alebo možné zníženie rozsahu konkurenčnej aktivity alebo skresľovanie konkurenčných podmienok. 

(82)	Na druhej strane je však potrebné vykladať zákon o ochrane hospodárskej súťaže v celkovom jeho kontexte. Nakoľko nie je pravda, že zákon nemá kompetencie konať vo veciach ochrany hospodárskej súťaže v prospech spotrebiteľov. Podľa § 1 zákona účelom zákona, cit.: “...je ochrana hospodárskej súťaže na trhu výrobkov, výkonov, prác a služieb, pred jej obmedzovaním, ako aj vytváranie podmienok na jej ďalší rozvoj s cieľom podporiť hospodársky rozvoj v prospech spotrebiteľov...“.

(83)	Koncept spotrebiteľa zahŕňa všetkých priamych a nepriamych spotrebiteľov dotknutých protisúťažným správaním, zahŕňa tak „medziproducentov“ (podnikateľov), ktorí využívajú tovary ako vstupy výrobného procesu, ako aj distribútorov (podnikateľov) a koncových spotrebiteľov (fyzické osoby) predmetných tovarov. 

(84)	Teória súťažného práva rozlišuje dva druhy správania v rozpore so súťažnými pravidlami a to vykorisťovacie a vylučovacie. Stručne povedané vylučovacie sú zamerané hlavne voči ďalším hráčom na trhu s nepriamym dopadom na koncových spotrebiteľoch a vykorisťovacie majú za následok znižovanie spotrebiteľského blahobytu, t.j. s priamym dopadom na spotrebiteľov.

(85)	Podľa mesta obmedzenie súťaže vzniká iba tam, kde sa na trhu nachádzajú aj iní podnikatelia. Ak by to bolo tak, úrad by nemohol zasahovať vo veciach obmedzenia súťaže prostredníctvom prirodzených monopolov. Teda existujú oblasti, kde pôsobenie viacerých podnikateľov nie je efektívne a jednou z takýchto oblastí je aj správa cintorínov. Je málo pravdepodobné, že ako správcovia cintorína budú pôsobiť viacerí podnikatelia. Úlohou úradu je ochrana efektívneho súťažného procesu a nie ochrana súťažiteľov ako vyplýva z účelu zákona. Ochrana hospodárskej súťaže sa zameriava na odstránenie správania, ktoré je spôsobilé privodiť nepriaznivý dopad na trh. Ako už bolo uvedené, existujú typy správania, ktoré sú priamo zamerané na koncových spotrebiteľov napr. neprimerané ceny alebo iné neprimerané podmienky. 

(86)	V tomto prípade k skresľovaniu súťažných podmienok dochádza v oblasti cintorínskych služieb, pričom z pohľadu súťažného práva nie je podstatné, či sa na trhu nachádzajú aj ďalší hráči (vysvetlené vyššie v bodoch (27) a (45) odôvodnenia tohto rozhodnutia). Mesto Bratislava zaviazalo schválením predmetných položiek v Cenníku služieb koncových spotrebiteľov platiť za neopodstatnené položky a svojim konaním zlepšuje pozíciu Marianumu. 

(87)	Mesto Bratislava ďalej namietalo, že, cit. : „Hlavné mesto SR Bratislava schvaľovalo Prevádzkový poriadok vrátane Cenníka služieb tak, ako to ukladá zákon o pohrebníctve. V § 19 ods. 3 písm. a) – i) je stanovený presný obsah prevádzkového poriadku pohrebiska, ktorého súčasťou je aj cenník služieb. Zákon o pohrebníctve už ďalej nestanovuje rozsah položiek cenníka, preto úrad nemôže tvrdiť, že niektoré položky mali byť zo strany hlavného mesta považované za neodôvodnené, nakoľko nie sú dané žiadne zákonné kritériá pre konštatovanie odôvodnenosti, resp. neodôvodnenosti konkrétnej položky v cenníku služieb.“

(88)	Právna úprava (zákon o pohrebníctve) dáva priestor na to, aby si mesto Bratislava vytvorilo vlastný rozsah položiek Cenníka služieb. Dodržiavanie, príp. realizovanie jedného právneho predpisu však nesmie znamenať porušenie iného právneho predpisu s rovnakou alebo vyššou právnou silou. Mesto, ktoré vydavalo Cenník služieb musí dbať na to, aby tento cenník bol v súlade s právnymi predpismi vyššej právnej sily. Ak to tak nie je, mesto Bratislava za túto skutočnosť nesie právnu zodpovednosť. Preto nie je relevantný ani argument mesta Bratislava, že vydaním Cenníka služieb si plní svoju zákonnú povinnosť vyplývajúcu mu zo zákona o pohrebníctve. Úrad v správnom konaní neposudzoval splnenie si povinnosti mesta schváliť Prevádzkový poriadok, ktorého súčasťou je aj cenník, ale posudzuje súlad obsahovej stránky predmetného Cenníka služieb so zákonom o ochrane hospodárskej súťaže, preto kritériá odôvodnenosti konkrétnej položky v Cenníku služieb je potrebné skúmať aj vo vzťahu k zákonu.

(89)	Účastník konania vo svojej odpovedi na výzvu pred vydaním rozhodnutia k časti týkajúcej sa neopodstatneného schválenia poplatku Likvidácia kvetinových darov namietal, že úrad nedostatočne zistil skutkový stav v danej veci, a teda nesprávne vyvodil závery z tohto zistenia o neopodstatnenom účtovaní predmetného poplatku. Účastník konania sa odvoláva na konanie č. 0012/OZDP/2008, v ktorom Marianum predložilo rozpis, podľa ktorého „do výpočtu ceny poplatku za služby spojené s nájmom hrobového, urnového a kryptového miesta, je zakalkulovaná iba pomerná časť nákladov z položky „likvidácia odpadu“, ktorá sa týka správy a údržby cintorínov:
-	cintoríny patriace pod ústredie cintorína Ružinov 95%
-	cintoríny patriace pod ústredie cintorína Slávičie údolie 95%
-	historické cintoríny 100%
-	Krematórium  50%“

(90)	Podľa mesta Bratislava „poplatok „likvidácia kvetinových darov“ v kalkulačnom liste za rok 2004... (pozn. predložený podnikateľom Marianum v správnom konaní                        č. 0012/OZDP/2008) síce tiež zahŕňa nákladovú položku likvidácia odpadu, ale len pomernú časť týkajúcu sa samotnej likvidácie kvetinových darov. Z toho vyplýva, že pri určení ceny likvidácia kvetinových darov nedošlo k duplicitnému zaúčtovaniu jednej a tej istej nákladovej položky a preto nedošlo k účtovaniu neopodstatneného poplatku a nedošlo ani k získavaniu prospechu na úkor pozostalých.“

(91)	Mesto Bratislava namietalo, že úrad nedostatočne zisťoval skutočnosti a okolnosti okolo účtovania poplatku Likvidácie kvetinových darov. „....predmetný poplatok (znenie poplatku je totožné so znením v Cenníku Marianumu) sa nachádza i v Cenníku služieb poskytovaných na pohrebisku cintorín Bratislava - Záhorská Bystrica ... Marianum predložila o tejto skutočnosti v rámci konania                                   č. 0012/OZDP/2008 dôkaz – fotokópiu z cenníka.“

(92)	Účastník konania ďalej namietal, že „...Marianum zaviedla možnosť vrátenia predmetného poplatku. Túto možnosť neupravuje žiaden predpis, avšak v praxi sa realizuje tak, že pri objednávaní jednotlivých činností súvisiacich s pochovávaním je klient na túto možnosť ústne upozornený. Ak sa rozhodne sám odniesť kvetinové dary po obrade a požiada o vrátenie predmetného poplatku, ...Marianum mu peňažné prostriedky vráti. Dôkazy potvrdzujúce túto skutočnosť organizácia Marianum... predložila v správnom konaní č. 0012/OZDP/2008.“

(93)	Úrad zotrváva na svojich vyjadreniach uvedených vo výzve pred vydaním rozhodnutia ako aj v tomto rozhodnutí. Podľa mesta Bratislava je nákladová položka „likvidácia odpadu“ premietnutá do poplatku Služby spojené s nájmom hrobového miesta vo výške 95% a vo výške 5% do poplatku Likvidácia kvetinových darov. Avšak ako vyplýva z Cenníka služieb v období posudzovanom úradom bola výška poplatku Likvidácia kvetinových darov 428 Sk a výška poplatku súvisiaceho s prenájmom hrobového, urnového a kryptového miesta 312 Sk. Ak úrad vychádza z predloženého percentuálneho rozdelenia nákladov na „likvidáciu odpadu“, tak potom by mal byť poplatok Likvidácia kvetinových darov 15,6 Sk a nie 428 Sk ako je to v súčasnosti. 

(94)	Vzhľadom na to, že predmetom tohto správneho konania nie je posúdenie konania prevádzkovateľa cintorína Záhorská Bystrica, ale posúdenie konania mesta Bratislava vo vzťahu k Marianumu, úrad považuje túto námietku mesta Bratislava za irelevantnú. 

(95)	Všetky predložené odpovede podnikateľa Marianum na žiadosti o vrátenie peňazí za služby, ktoré neboli poskytnuté spotrebiteľom sa týkali poplatku Okamžitá likvidácia kvetinových darov po obrade (v cene je zahrnutá fyzická likvidácia kvetinových darov prinesených na obrad, resp. ich fyzické vydanie pozostalým na základe ich želania) PAUŠÁL, ktorý je súčasťou cenníka za služby poskytované v priestoroch krematória. Nakoľko predmetom tohto správneho konania nebol  poplatok vyberaný v priestoroch krematória, považuje úrad tento dôkaz za irelevantný.

(96)	Účastník konania vo svojej odpovedi na výzvu pred vydaním rozhodnutia k časti týkajúcej sa neopodstatneného schválenia poplatku Likvidácia hrobového (urnového) pomníka „nesúhlasí s plošným tvrdením úradu, že neoprávnene prenášalo náklady spojené s likvidáciou pôvodného príslušenstva hrobového miesta na nové oprávnené osoby účtovaním predmetného poplatku, pretože oprávnené osoby v uvedenom prípade mali v prvom rade možnosť získať prenájom hrobového miesta bez uvedeného poplatku, a až odmietnutím voľného hrobového miesta (aj keď niekedy na inom cintoríne) sa prijatím uvedenej podmienky dobrovoľne zaviazali zaplatiť predmetný poplatok...“. 

(97)	Podľa úradu vyššie uvedené tvrdenia sú zo strany mesta Bratislava zavádzajúce. Úrad vo výzve pred vydaním rozhodnutia a ani v tomto rozhodnutí neuviedol, že „predmetný poplatok (Likvidácia hrobového (urnového) pomníka sa účtuje plošne na všetkých cintorínoch a pri každom prípade objednania hrobového miesta“. Úrad považuje za protisúťažné schválenie poplatku Likvidácia hrobového (urnového) pomníka, ktorý sa vzťahuje na prípady, ak na pohrebisku nie sú voľné nové hrobové miesta. Prevádzkovateľ cintorína je povinný zriaďovať hrobové miesta, ktoré si môže nová oprávnená osoba prenajať na danom konkrétnom cintoríne. Prevádzkovateľ cintorína má takisto povinnosť zabezpečiť, aby bolo príslušenstvo daného hrobového miesta odstránené a aby dané hrobové miesto bolo opäť možné prenajať novej oprávnenej osobe, teda vytvoriť hrobové miesta na pochovávanie zosnulých. 

(98)	Účastník konania vo svojej odpovedi na výzvu pred vydaním rozhodnutia k časti týkajúcej sa poplatku Zapožičanie obradnej siene na cintorínoch namietal, že žiadny všeobecne záväzný právny predpis výslovne nešpecifikuje, kde má/môže, resp. musí pohrebníctvo vykonávať pohrebné služby, na ktoré má živnostenské oprávnenie. Taktiež žiadny právny predpis neukladá vlastníkovi povinnosť sprístupniť svoj majetok inému subjektu za účelom jeho podnikateľskej činnosti. „...v zmysle právneho poriadku SR jedine vlastník (mesto), resp. ním poverený správca (Marianum) rozhoduje o tom, akým spôsobom naloží s objektmi (cintoríny, domy smútku, krematórium), ktoré sú jeho vlastníctvom a taktiež či a akým spôsobom objekty vo svojom vlastníctve sprístupní iným subjektom za účelom výkonu ich podnikateľskej činnosti.“

(99)	Podľa účastníka konania v činnosti obradníka sa kumulujú 2 základné funkcie - činnosti: pred začiatkom obradu a počas samotného obradu. Zo znenia popisu činností organizátora/obradníka uvedených v cenníkoch za zapožičanie obradnej siene vyplýva, že poplatok je účtovaný za činnosti pred začiatkom samotného obradu a tam uvedené činnosti obradníka sú priamo viazané na prenájom obradnej siene. Obradník je súčasne organizátor a ak by aj pohrebná služba mala vlastného obradníka, činnosti uvedené v cenníku (za zapožičanie obradnej siene) by obradník aj tak za Marianum, ako správcu domu smútku/krematória, vždy vykonával, pretože ide o činnosť bezprostredne sa viažuce na povinnosti prevádzkovateľa pohrebiska predovšetkým na správu a údržbu pohrebiska § 18 písm. d) zákona o pohrebníctve. 

(100)	Účastník konania ďalej namietal voči striktnému rozdeleniu činnosti nosičov pred samotným pochovávaním a počas pochovávania, čo je z hľadiska technického ťažko realizovateľné, narážajúce na porušovanie predpisov o bezpečnosti pri práci. „Naviac výmena 4 ľudí pri hrobe pred zosnulými tesne pred spustením rakvy do hrobu je viac ako neetická a nedôstojná a fyzicky viac menej nemožná.“

(101)	Podľa mesta „...úrad nezobral do úvahy fakt, že používanie vlastného katafalku inými pohrebníctvami nie je možné na všetkých cintorínoch (na niektorých sú pevné katafalky) a nie je možné ho používať ani v krematóriu, kde je pevný katafalk. Účtovanie poplatku za katafalky vyplýva zo skutočnosti, že katafalky sú súčasťou (vybavením) obradnej siene domov smútku a krematória. Manipulácia s nimi nie je jednoduchá vzhľadom na ich veľkosť a ich prípadné odkladanie a premiestňovanie nie je možné aj s ohľadom na malé priestory, v ktorých sa zvyčajne nachádzajú.“

(102)	Čl. 20 ods. 1 Ústavy SR zaručuje vlastnícku slobodu, t.j. „Každý má právo vlastniť majetok. Vlastnícke právo všetkých vlastníkov má rovnaký zákonný obsah a ochranu.“ Zároveň čl. 20 ods. 3 Ústavy SR stanovuje, že : „Vlastníctvo zaväzuje. Nemožno ho zneužiť na ujmu práv iných alebo v rozpore so všeobecnými záujmami chránenými zákonom.“ Všeobecným záujmom, ktorý je takto zabezpečovaný je rozhodne aj ochrana hospodárskej súťaže. 

(103)	Podľa čl. 55 ods. 2 Ústavy SR, cit.: „Slovenská republika chráni a podporuje hospodársku súťaž. Podrobnosti ustanoví zákon.“ Podľa § 1 zákona je účelom zákona ochrana hospodárskej súťaže na trhu výrobkov, výkonov, prác a služieb pred jej obmedzovaním, ako aj vytváranie podmienok na jej ďalší rozvoj s cieľom podporiť hospodársky rozvoj v prospech spotrebiteľov a úprava právomoci a pôsobnosti úradu. Prostredníctvom zákona sa zabezpečuje verejný záujem na ochranu a podporu hospodárskej súťaže, ktorý je bezpochyby nadradený individuálnym záujmom konkrétneho subjektu. 

(104)	Aplikácia § 39 zákona v tomto prípade nepredstavuje neprípustný zásah do vlastníckych práv mesta Bratislava ako vlastníka cintorínov v Bratislave. Aplikácia zákona sa nedotýka podstaty jeho vlastníckeho práva. Mesto Bratislava môže cintoríny a domy smútku naďalej vlastniť a užívať (prostredníctvom správcu), dochádza iba k čiastočnému obmedzeniu jeho vlastníckeho práva v prospech tretích strán, nakoľko neexistuje iná alternatíva pre tieto tretie strany. Marianum je nevyhnutný obchodný partner pre pohrebníctva na zabezpečenie pietneho aktu poslednej rozlúčky v priestoroch cintorínov. Mesto Bratislava môže prostredníctvom podnikateľa Marianum žiadať primeranú náhradu za obmedzenie vlastníckeho práva formou vykonávania pohrebných služieb tretími stranami v priestoroch cintorínov a krematória v Bratislave. 

(105)	Úrad zistil, že činnosti, ktoré vykonáva obradník/organizátor, tak ako sú uvedené v  liste č. 2230/2007 doručenom úradu dňa 13.06.2007 a v liste č. 4327/2007 doručenom úradu dňa 28.11.2007, by mohol zabezpečiť obradník/organizátor akéhokoľvek pohrebníctva, ktoré by malo o to záujem bez toho, aby bola narušená príprava alebo samotný priebeh pohrebného obradu. Odôvodnenie mesta, že aj keby malo iné pohrebníctvo vlastného obradníka/organizátora, činnosti uvedené v poplatku za Zapožičanie obradnej siene by boli aj tak vykonané vždy obradníkom správcu domu smútku, je nedostačujúce na to, aby odôvodnilo, prečo by tieto činnosti nemohli vykonávať aj iné pohrebníctva svojimi vlastnými obradníkmi/organizátormi. Mesto Bratislava navyše vo vyššie uvedenej námietke neuviedlo ani jeden argument, prečo by iné pohrebníctva nemali mať možnosť vykonávať činnosti obradníka/organizátora, ktoré úrad posudzuje v rámci tohto konania. Úrad zastáva názor, že mesto by malo umožniť pohrebníctvam, ktoré o to prejavia záujem, aby si mohli činnosti obradníka/organizátora, ktoré sú predmetom tohto konania, zabezpečiť vo vlastnej réžii. 

(106)	Úrad trvá na svojom vyjadrení, pričom predpisy o bezpečnosti pri práci sa dajú dodržať aj v prípade, ak by iné pohrebníctva využívali svojich vlastných nosičov pri pohrebnom obrade v dome smútku na cintoríne a takisto pri prenášaní zosnulého z domu smútku k hrobovému miestu, kde má byť zosnulý pochovaný. Mesto taktiež namietalo, že výmena 4 ľudí pri hrobe pred zosnulými tesne pred spustením rakvy do hrobu je viac ako neetická a nedôstojná a fyzicky viac menej nemožná, avšak bližšie neuviedlo a nešpecifikovalo, v čom je to neetické a nedôstojné a z akých dôvodov je to fyzicky nemožné.

(107)	Na námietku účastníka konania uvedenú v bode (101) úrad reagoval v odôvodnení tohto rozhodnutia v bodoch (62) a (63), pričom trvá na svojich záveroch. 

D. Pokuta

(108)	Podľa § 38 ods. 3 zákona úrad za porušenie zákazu podľa § 39 zákona uloží orgánu štátnej správy, orgánu územnej samosprávy alebo orgánu záujmovej samosprávy pokutu do výšky 2 000 000 Sk. 

(109)	Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

(110)	Vychádzajúc z § 38 ods. 10 zákona úrad pri ukladaní pokuty posudzoval  závažnosť porušovania ustanovení zákona a dĺžku trvania porušovania ustanovení zákona. V rámci závažnosti porušovania sa berie do úvahy povaha porušenia, skutočný dopad na trh a tam, kde je to účelné veľkosť relevantného trhu. 

(111)	Mesto Bratislava schválením Prevádzkového poriadku spolu s poplatkom Likvidácia kvetinových darov núti zákazníkov Marianumu (pozostalých, resp. objednávateľov pohrebov) odoberať služby, ktoré si neobjednali a za ktoré už raz zaplatili. Pozostalí nemajú možnosť sa brániť voči účtovaniu týchto poplatkov na všetkých bratislavských pohrebiskách, ktoré má v súčasnosti Marianum v nájme. Mesto Bratislava týmto zabezpečuje pre Marianum stabilný príjem a istotu z tohto príjmu. Konanie mesta Bratislava zvyšuje konečným spotrebiteľom (pozostalým, resp. objednávateľom pohrebov) náklady/poplatky. Na druhej strane umožňuje organizácii Marianum profitovať a získať majetkový prospech.

(112)	Schválením položky Likvidácia hrobového (urnového) pomníka, ktorá umožňuje prevádzkovateľovi cintorínov vyberať tento poplatok od nových oprávnených osôb na cintorínoch, na ktorých už nie sú voľné hrobové miesta bez pomníkov mesto Bratislava, uľahčuje postavenie Marianum a neoprávnene zaťažuje nové oprávnené osoby. 

(113)	Vo veci schválenia poplatku Zapožičanie obradnej siene (domu smútku na cintoríne) došlo k zvýhodneniu podnikateľa Marianum oproti ostatným existujúcim aj potenciálnym podnikateľom na trhu pohrebných služieb. Ako bolo uvedené, Marianum spravuje cintoríny v Bratislave vlastnené mestom Bratislava, pričom uplatňovanie tohto poplatku posilňuje pozíciu Marianumu na trhu pohrebných služieb v Bratislave na úkor konkurenčných pohrebníctiev. Mesto Bratislava administratívnou bariérou núti pohrebníctva odoberať od Marianumu aj vyššie uvedené pohrebné služby (nosičov, obradníka/organizátora a zapožičania katafalku), obmedzuje svojim konaním tieto pohrebníctva pri poskytovaní týchto pohrebných služieb.

(114)	Pre objednávateľov pohrebov nie je daná iná možnosť ako si objednávať tieto pohrebné služby spolu s prenájmom obradnej miestnosti od Marianumu. Mesto Bratislava schválením tohto poplatku núti ostatné pohrebníctva odoberať od Marianumu pohrebné služby nosičov, obradníka/organizátora a zapožičania katafalku v rámci poplatku za Zapožičanie obradnej siene a obmedzuje tak pozostalého pri výbere pohrebníctva, ktoré by mohlo, resp. chcelo zabezpečiť tieto pohrebné služby vo vlastnej réžii. Potencionálny záujem o vykonávanie dotknutých pohrebných služieb na cintorínoch na území Bratislavy existuje, potvrdili to vo svojich listoch podnikatelia Pieta a Stríž, ktoré sú súčasťou spisového materiálu. Marianum je nevyhnutným obchodným partnerom pri zapožičiavaní obradnej siene pre vykonanie pohrebného obradu. 

(115)	Mesto Bratislava vykonáva svoju pôsobnosť len v rámci územia mesta Bratislavy. K obmedzeniu súťaže teda došlo na lokálnom trhu - na trhu cintorínskych služieb a trhu pohrebných služieb v meste Bratislava.

(116)	Posudzované konanie mesta Bratislava je trvacím správnym deliktom. Cenník služieb sa stal účinný od 01.08.2006 (vyvolanie protiprávneho stavu), pričom do dnešného dňa neboli predmetné poplatky zmenené/zrušené (udržovanie protiprávneho stavu do prítomnosti), teda doba porušovania ustanovení zákona predstavuje približne obdobie 2 rokov a 3 mesiacov. 

(117)	Úrad nezistil žiadne ďalšie skutočnosti, ktoré by odôvodňovali zvýšenie alebo zníženie uloženej pokuty. 

(118)	Na základe uvedeného úrad uložil mestu Bratislava za porušovanie ustanovení zákona pokutu vo výške  150 000 Sk. 

(119)	Po zhodnotení vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03  Bratislava, rozklad do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné Krajským súdom v Bratislave podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru
	zneužívania dominantného postavenia

Rozhodnutie sa doručí:
Hlavné mesto SR Bratislava
Ing. Andrej Ďurkovský
primátor
Primaciálne nám. 1
814 99 Bratislava